Asia        	VALTIONHALLINNON LÄHIVERKKOJEN TIETOTURVALLISUUSSUOSITUKSEN 
VALMISTELURYHMÄ

Asettaminen ja työryhmän perustaminen

Valtiovarainministeriön asettama valtionhallinnon tietoturvallisuuden johtoryhmä päätti kokouksessaan 16.10.2000 työn käynnistämisestä valtionhallinnon lähiverkkoja koskevan tietoturvallisuussuosituksen valmistelemiseksi. 

Taustaa

Merkittävän osan valtionhallinnon tietotekniikkainvestoinneista arvioidaan jatkossakin kohdistuvan lähiverkkoihin (ns. LAN-verkot). Hallinnon toimintojen riippuvuus lähiverkoista tulee yhä suuremmaksi. Riippuvuuden kasvaessa myös tiedon eheys-, käytettävyys- ja luottamuksellisuusvaatimukset lisääntyvät. 

Laitteistojen heterogeenisuus lisää lähiverkkojen tietoturvahaasteita samoin kuin toimittajien tulo markkinoille tuotteilla, joita ei ole testattu kunnolla. Erilaisia tuotekombinaatiomahdollisuuksia lähiverkoissa on erittäin paljon (esim. työasemalaitteet, palvelinlaitteet, kaapelointiratkaisut, käyttöjärjestelmät ja niiden versiot, verkkokortit, verkon komponentit), mikä osaltaan aiheuttaa komponenttien yhteentoimivuusongelmia. Tekninen kehitys on nopeaa ja uusia tekniikoita on tullut ja tulee käyttöön. Sähköisen asioinnin liittymät  ja Internet -perusteisen tekniikan käyttö lisäävät tietoturvahaasteita.

Toimikausi

9.11.2000 – 30.3.2001

Tehtävä

Työn tavoitteena on valmistella tietoturvallisuussuositus, jonka avulla voidaan
•	parantaa tietoturvallisuuden tasoa yhtenäistämällä tietoturvallisuusvaatimuksia valtionhallinnon lähiverkoissa
•	tukea valtion organisaatioita lähiverkkojen tietoturvallisuuden varmistamisessa ja kehittämisessä
•	levittää jo olemassa olevia parhaita käytäntöjä virastoihin

Työryhmän tehtävänä on määritellä suositeltavia tietoturvallisuuskäytäntöjä valtionhallinnon lähiverkoissa 
•	suositeltavien käytäntöjen kirjaaminen ja määrittely käytännön kokemusten pohjalta
•	uusien haasteiden edellyttämä ohjeistaminen  (esim. langaton tiedonsiirto ja HST)

Suosituksen kohderyhmiä ovat ministeriöiden, virastojen ja laitosten johto sekä erityisesti näiden organisaatioiden tietohallinnosta, tietoturvallisuudesta sekä lähiverkkojen ylläpidosta ja kehittämisestä vastaavat asiantuntijat.

Suosituksessa tulisi huomioida mm. virastojen lähiverkkojen nykytila ja kehittämistarve, kehitystrendit, lähiverkkoihin kohdistuvat tietoturvauhkat, turvattavat kohteet ja niihin liittyvät käytännöt sekä varautuminen poikkeusoloihin. Suositeltavien kontrollikokonaisuuksien määrittelyssä on otettava huomioon ennaltaehkäisevät, havaitsevat ja korjaavat kontrollit.

Organisointi

Työryhmä toimii valtiovarainministeriön asettaman valtionhallinnon tietoturvallisuuden johtoryhmän (VAHTI) alaisuudessa ja ohjauksessa. Työryhmään nimetään:

Puheenjohtaja:
Sundqvist, Jari, turvallisuuspäällikkö, valtioneuvoston kanslia

Jäsenet:
Huuppola, Tuomo, tietoliikenneasiantuntija, Ilmailulaitos
Jakonen, Kalervo, tietoturvapäällikkö, Tullilaitos
Karhuketo, Iris, ylitarkastaja, oikeusministeriö
Lundqvist, Christer, tietohallintopäällikkö, puolustusministeriö
Parola, Petri, käyttöteknikko, Maanmittauslaitos
Pohjolainen, Leila, tietoliikenneasiantuntija, CSC Tieteellinen laskenta Oy
Riihimäki, Seppo, järjestelmäasiantuntija, valtioneuvoston kanslia
Saraste, Erja, tietohallintopäällikkö, Huoltovarmuuskeskus
Terho, Arja, neuvotteleva virkamies, valtiovarainministeriö

Jorma Karjalainen	
ylijohtaja

Mikael Kiviniemi
neuvotteleva virkamies
valtionhallinnon tietoturvallisuuden johtoryhmän pj.

JAKELU:	Työryhmän puheenjohtaja ja jäsenet
ministeriöt
Huoltovarmuuskeskus
Ilmailulaitos
Maanmittauslaitos
Tullilaitos
valtioneuvoston kanslia
CSC Tieteellinen laskenta Oy

TIEDOKSI:	Valtionhallinnon tietoturvallisuuden johtoryhmä